Šalys valdo ITER projektą ir vykdo ITER organizacijos priežiūrą pirmiausia per ITER tarybą, kurioje atstovaujama visoms šalims ir kuri susitinka du kartus per metus. ITER taryba turi visapusiškus įgaliojimus dėl projekto ir yra už jį visiškai atsakinga; jai padeda jai pavaldūs ir (arba) patariamieji organai.

Ši ataskaita grindžiama pagalbiniu tyrimu, kurį 2017 m. pabaigoje – 2018 m. pradžioje parengė išorės konsultantas. Jis apėmė 2014–2017 m. laikotarpį ir jame buvo sutelktas dėmesys į Europos įnašą į ITER per bendrąją įmonę. Be to, ataskaitoje remiamasi kitais dviem išorės konsultantų atliktais tyrimais: vienas buvo atliktas siekiant parengti ES finansavimo ir dalyvavimo ITER bei platesnio požiūrio veikloje pagal kitą DFP poveikio vertinimą ir (arba) ex ante vertinimą: jame apsvarstytos įvairios būsimo ES įnašo į projektą, t. y. finansavimo ir valdymo, galimybės; kitas tyrimas buvo skirtas kainos ir kokybės santykiui: jame buvo išnagrinėtas ES investicijų į ITER projektą 2008–2017 m. poveikis ES pramonei ir atliktas būsimo tolesnių investicijų poveikio modeliavimas. Tie trys tyrimai savo ruožtu buvo grindžiami kitais F4E ir ITER organizacijos vertinimais, atliktais per paskutinius kelerius metus. 1 priede pateikiamas išsamus šiame vertinime nurodytų patvirtinamųjų dokumentų sąrašas.

Etapais grindžiamas metodas yra vienas iš svarbiausių valdymo pertvarkos aspektų. Pagal jį įrenginio statyba ir surinkimas padalijami į keturis etapus ir kiekviename iš jų siekiama įgyvendinti pagrindinį tikslą. Galiausiai įgyvendinamas galutinis ketvirtojo etapo tikslas: visavertis eksploatavimas naudojant deuterį ir tritį (D-T). Kiekviename projekto etape vykdoma tik to etapo tikslui pasiekti svarbi veikla. Plane atsižvelgiama į ITER šalių finansinius apribojimus: piniginiai įnašai apribojami, o nepiniginiai įnašai, kurie nėra būtini tam projekto etapui, atidedami. Be to, atliekant įrenginio ir turimų sudedamųjų dalių bandymus po kiekvieno etapo pabaigos, sumažinama rizika: taip galima nustatyti ir išspręsti visas problemas prieš pereinant prie kito etapo. Šiuo metu vykdomas pirmasis projekto etapas, kurio pagrindinis tikslas yra pirmoji plazma. Kad pagal tvarkaraštį 2025 m. pasiektų pirmosios plazmos etapą, F4E patvirtino strategiją Tiesus kelias iki pirmosios plazmos, kurioje pirmenybė suteikiama šiam tarpiniam tikslui pasiekti būtinoms sudedamosioms dalims. Etapais grindžiamas metodas pavaizduotas 5 paveiksle.

Tad ITER organizacija ir F4E pradėjo įgyvendinti didelio masto pakeitimus visais lygmenimis, įskaitant abiejų organizacijų vyresniosios vadovybės pakeitimus. 2015 m. naujoji vadovybė patvirtino veiksmų planus, skirtus padėčiai ištaisyti. Be to, 2015 m. kovo mėn. ITER tarybos paskirtas naujasis ITER organizacijos generalinis direktorius ėmėsi veiksmų siekdamas įgyvendinti griežto projektų valdymo metodus (įskaitant tvarkaraščio ir išlaidų kontrolę, rizikos valdymą ir galutinį projekto patvirtinimą) ir įsteigė rezervo fondą, kurio paskirtis – padengti padidėjusias išlaidas dėl vėlyvų techninių specifikacijų pakeitimų. F4E taip pat ėmėsi veiksmų: skyrė daugiau dėmesio rizikos valdymui ir užtikrino didesnį sutarčių valdymo įgyvendinimo taisyklių lankstumą ir didesnę F4E, ITER organizacijos ir kitų vietos agentūrų integraciją ir komunikaciją. F4E valdyba taip pat paskyrė naują šios bendrosios įmonės direktorių.

Kitame ataskaitos skirsnyje išvardijami teigiami ITER projekto įgyvendinimo aspektai, kuriuos pavyko pasiekti per pastaruosius metus. Nepaisant tokios pažangos ir gerokai patobulinto projekto įgyvendinimo ir valdymo vis dar kyla nemenka su projektavimu ir surinkimu susijusi rizika, kuriai pakankamai sumažinti reikia visapusiško vadovybės ir suinteresuotųjų subjektų dėmesio, be kita ko, tinkamai pasirengiant nenumatytiems atvejams – numatant lėšų ir veiksmų planą.

Europos dalyvavimo ITER ir susijusios veiklos (platesnio požiūrio ir DEMO projektų) finansavimas skiriamas per bendrąją įmonę, kuri yra Euratomo vietos agentūra ITER projektui. F4E veiklos pajamos daugiausia apima Euratomo įnašą, ITER priimančiosios valstybės (Prancūzijos) įnašą ir narių įnašus. Euratomo įnašas yra pagrindinis F4E pajamų šaltinis. Nuo F4E įsteigimo 2017 m. gruodžio 31 d. ši įmonė iš Euratomo įnašų gavo iš viso 5 055 mln. EUR įsipareigojimų asignavimų ir 3 328 mln. EUR mokėjimų asignavimų (abu dabartine verte). Bendrų įsipareigojimų ir mokėjimų asignavimų sumų schema pateikta 6 paveiksle. Tie asignavimai apima platesnio požiūrio veiklai skirtas lėšas; tačiau, kadangi didelę dalį vertės, kurią ES skiria platesnio požiūrio veiklai, sudaro savanoriški nepiniginiai įnašai, tie asignavimai yra labai maži, palyginti su ITER skiriamais asignavimais. Nors per reguliarius projekto auditus ir nepriklausomas peržiūras buvo pateikta pastabų, šioje diagramoje apskritai pavaizduoti neseniai pagerėję ir geri biudžeto įvykdymo rezultatai ir įsipareigojimų, ir mokėjimų požiūriu.

Kai kurios šio vertinimo pagalbinio tyrimo išvados yra grindžiamos internetinės apklausos, kurioje dalyvavo valdybos nariai ir sektoriaus ryšių palaikymo pareigūnai, atsakymais. Jų yra atitinkamai 60 ir 22, ir jų dalyvavimas nebuvo labai aktyvus – atitinkamai 45 proc. ir 36 proc. Dėl nedidelės dalyvių imties rezultatų negalima laikyti tiksliai perteikiančiais sektoriaus ryšių palaikymo pareigūnų ir valdybos narių nuomones; be to, imtyje gali būti savarankiškos atrankos klaida. Vis dėlto iš rezultatų galima gauti šiek tiek naudingos informacijos.

Be to, ITER susitarime nustatyta, kad Euratomas, kaip priimančioji šalis, iš projekto pasitraukti negali. Todėl kai kurios vertinimo sritys, kaip antai susijusios su tolesnio ES dalyvavimo verte, tėra hipotetinės. Tačiau atsakymai į šiuos klausimus vis tiek vertingi, nes jais pagrindžiamos ir papildomos kitos vertinimo sritys.

Atliekant laikotarpio vidurio vertinimą paprastai vertinamas intervencijos poveikis, palyginti su pagrindiniu scenarijumi. Tame pagrindinio scenarijaus apraše neretai aptariama, kaip būtų susiklosčiusi dabartinė padėtis, jeigu nebūtų intervencijos. ITER projektas yra ypatingas dėl ilgos trukmės ir su tarptautiniu susitarimu susijusio mokslinio eksperimento statuso. Be to, visą ITER poveikį sunku įvertinti kiekybiškai, nes jį įgyvendinant gaunama ne tik ekonominės naudos, bet ir kuriama nauja intelektinė nuosavybė bei gaminami gretutiniai gaminiai. Į kainos ir kokybės santykio tyrimą įtraukti dešimties atvejų tyrimai, susiję su įmonėmis, kurios dirbo su ITER ir sukūrė gretutinių produktų, skirtų eksploatuoti ne branduolių sintezės srityje (pavyzdžiui, energetikos sektoriuje apskritai, aviacijos ir aukštųjų technologijų priemonių sektoriuose). Į pagrindinį scenarijų tokios inovacijos neįtraukiamos ir sunku pasakyti, koks bus jų poveikis.

XVI.Užtikrinant valdymą ES lygmeniu pavyksta išvengti dar sudėtingesnės valdymo struktūros, nei būtų tuo atveju, jeigu projekte būtų dalyvaujama valstybių narių lygmeniu. Be to, Europai prisidedant prie projekto per F4E pavyksta išvengti galimos sudėtingos padėties, kai kiekviena valstybė narė taikytų savo viešųjų pirkimų taisykles ir procedūras.

X.Be to, atsakingos Komisijos tarnybos neseniai patvirtino priežiūros strategiją, į kurią įtraukė su aspektus: pirma, užtikrinti ES dalyvavimą F4E valdymo struktūroje, kad F4E aprėptis, biudžetas ir tvarkaraštis atitiktų savo paskirtį ir jų būtų laikomasi; antra, tiesiogiai prižiūrėti F4E biudžeto naudojimą ir stebėti jos veiklos rezultatus. Be to, 2016 ir 2017 m. Euratomui pirmininkaujant ITER patariamajam valdymo komitetui (MAC) buvo įgyvendintos MAC efektyvumo didinimo priemonės – prieš posėdžius buvo laiku teikiama tinkama informacija ir pertvarkytos MAC darbotvarkės. Panašių pokyčių įvyko ir kituose ITER valdymo organuose; be to, visais hierarchijos lygmenimis buvo sustiprinti Komisijos, ITER organizacijos ir F4E ryšiai. 2017 m. spalio mėn. MAC nariai atliko įsivertinimą ir visi nariai pripažino akivaizdžiai didesnį komiteto valdymo rezultatyvumą.

I.2018 m. lapkričio 28 d. Europos Komisija patvirtino 2050 m. strateginę klestinčios, modernios ir konkurencingos neutralizuoto poveikio klimatui Europos ekonomikos ateities viziją „Švari mūsų visų planeta“. Strategijoje išdėstyta, kaip Europa, investuodama į realistinius technologinius sprendimus, įgalindama piliečius, derindama veiksmus tokiose svarbiose srityse, kaip pramonės politika, finansai ar moksliniai tyrimai ir kartu užtikrindama socialinį teisingumą, gali rodyti puikų klimatui daromo poveikio neutralizavimo pavyzdį. Kartu su šiuo dokumentu pateikiamoje analizėje pripažįstama, kad branduolių sintezė yra nauja energijos gamybos technologija, kurią naudojant nėra išskiriamos šiltnamio efektą sukeliančios dujos ir naudojamas kuras, kurio turima apsčiai. Be to, pripažįstama, kad ITER yra viena iš svarbiausių pasaulinių iniciatyvų ir pagrindinis Europos Sąjungos įnašas į branduolių sintezės mokslinius tyrimus. Branduolių sintezės energija gali būti labai naudinga. Branduolių sintezei naudojamas kuras (deuteris ir tritis) plačiai paplitęs ir beveik neišsenkantis. Branduolių sintezės jėgainė iš esmės nekelia konkretaus pavojaus saugai: mažiau nei vienas gramas kuro sudaro plazmą, kuri dėl neplanuoto įvykio sparčiai užgęsta. Vykstant deuterio ir tričio reakcijai išsiskiria neutronai, kurie aktyvuos sienos medžiagas. Susidarantys radioaktyvieji šalutiniai produktai yra trumpaamžiai. Branduolių sintezės energijos, kaip anglies dioksido neišskiriančio tvarios energijos šaltinio, kuriuo papildomi atsinaujinantieji energijos ištekliai, nauda yra svarus argumentas už branduolių sintezę.

Šiuo dokumentu ne tik įvykdomas teisinis reikalavimas pateikti laikotarpio vidurio pažangos ataskaitą, bet į jį taip pat įtraukiamos laikotarpio vidurio vertinimo išvados laikantis geresnio reglamentavimo principų. Pagrindinis vertinimo dalykas – Europos įnašas į ITER projektą 2014–2017 m. Jame parodoma, kad, nors vykdant ITER projektą nuo pat pradžių buvo nemažai vėluojama ir patiriama papildomų išlaidų, vadovybės pakeitimas 2015 m. turėjo teigiamą poveikį. Pagal 2016 m. patvirtintą dabartinį pagrindinį scenarijų (įskaitant aprėptį, išlaidas ir tvarkaraštį) ITER projektas vykdomas laikantis tvarkaraščio ir biudžeto. Be to, daroma tinkama pažanga pagal atitinkamus pagrindinius scenarijus įgyvendinant platesnio požiūrio projektus. Parengiamųjų DEMO darbų įsipareigojimus daugiausia vykdo „EUROfusion“, kol 2025 m. nebus užbaigtas pirmasis ITER projekto etapas.

XIX.Neseniai Komisijos vidaus audito tarnybos parengtoje ataskaitoje buvo paminėti trys labai svarbūs ankstesnio audito veiksmai, kuriuos buvo gerokai vėluojama atlikti 2018 m. pradžioje. Per tą laiką F4E padarė pažangą ir ketina tuos veiksmus užbaigti iki 2018 m. pabaigos. Pagerėjusius F4E finansinės veiklos rezultatus per metines biudžeto įvykdymo patvirtinimo procedūras patvirtino Europos Parlamentas, remdamasis metine Europos Audito Rūmų atlikta ataskaitų peržiūra – per ją taip pat patvirtintas ataskaitų tvarkingumas ir atitiktis. 2016 m. F4E ataskaitos buvo patvirtintos. Šiuo metu vyksta 2017 m. metinių ataskaitų biudžeto įvykdymo patvirtinimo procedūra. Europos Audito Rūmai pateikė preliminarių pastabų, susijusių su atidėjiniais eksploatacijos nutraukimo išlaidoms padengti ir su vidaus kontrolės klausimais, įskaitant įdarbinimo procesus.

Energetikos (ENER) GD

2.Organizacija ir terminai

Šiam vertinimui nuo 2018 m. balandžio mėn. vadovauja Energetikos GD prižiūrint tarptarnybinei grupei (ISG), kurią sudaro Generalinio sekretoriato (SG) ir Biužeto (BUDG) bei Mokslinių tyrimų ir inovacijų (RTD) GD atstovai.

2018 m. tarptarnybinės grupės posėdžiai įvyko sausio 10 d., vasario 22 d., kovo 19 d., gegužės 2 d., birželio 18 d. ir lapkričio 6 d.

Dėl ataskaitos projekto su tarptarnybine grupe tartasi spalio 25 d.

Geresnio reglamentavimo gairių išimtys

Nėra.

3.Įrodymų šaltiniai

Toliau pateikiamas visų dokumentų, kuriais remtasi atliekant analizę, sąrašas:

·Tarybos sprendimas, kuriuo įsteigiama F4E ir nustatomi jos tikslai – Sprendimas, įsteigiantis Europos ITER įgyvendinimo ir branduolių sintezės energetikos vystymo bendrąją įmonę ir suteikiantis jai lengvatas, 2007 m. kovo 27 d.;

·F4E metinės ataskaitos;

·bendroji informacija apie privačių viešųjų pirkimų reguliavimą – David Metzger „The Rules of Engagement: Private Sector Procurement and the Common Law“, 2012 m. balandžio mėn.;

·2012 m. paskelbtas Energetikos veiksmų planas iki 2050 m.;

·„Ernst and Young“ dokumentas „Potential for Reorganisation within the ITER Project to Improve Cost-effectiveness“, 2013 m. gegužės 15 d., leidėjas – Europos Parlamentas;

·„William Madia and Associates“ dokumentas „Final report of the 2013 ITER Management Assessment“, 2013 m. spalio 18 d.;

·Strateginis energetikos technologijų (SET) planas, paskelbtas 2017 m. gruodžio 12 d.;

·6-asis metinis F4E vertinimas, ataskaita valdybai;

·„Trinomics“ tyrimas „Study on the impact of the ITER activities in the EU“, 2018 m. gegužės mėn. (paprastai vadinamas kainos ir kokybės santykio tyrimu);

·„Ramboll“ dokumentas „The European Contribution to ITER: Achievements and Challenges“, 2018 m. gegužės mėn.;

·„Trinomics“ dokumentas „Supporting Analysis for an Impact Assessment on the Future Funding of EU Participation in ITER Project and Broader Approach (BA) Activities under the next MFF“, 2018 m. gegužės mėn.